[pic] | KOMISIJA EVROPSKIH SKUPNOSTI |

Bruselj, 30.4.2007

SEC(2007) 547

DELOVNI DOKUMENT SLUŽB KOMISIJE Priloga k SPOROČILO KOMISIJE EVROPSKEMU PARLAMENTU, SVETU, EVROPSKEMU EKONOMSKO-SOCIALNEMU ODBORU IN ODBORU REGIJ

vmesnem pregledu šestega okoljskega akcijskega programa Skupnosti POVZETEK PRESOJE VPLIVA

{COM(2007) 225 konč.}{SEC(2007) 546}

Povzetek

Ta presoja vpliva je priloga k sporočilu Komisije v zvezi z „vmesnim pregledom“ šestega okoljskega akcijskega programa Skupnosti.

Šesti okoljski akcijski program – z življenjsko dobo 10 let – je okvir okoljske politike EU od leta 2002. Ko je bil uveden, je bilo sprejetih veliko ukrepov in začelo se je izvajanje. Vendar je sorazmerno zgodaj, da bi bili rezultati večine ukrepov vidni, saj se spremembe v okolju zaradi izvajanja teh ukrepov kažejo postopoma, kar je značilno za okoljsko politiko.

Vmesni pregled šestega okoljskega akcijskega programa ima dva cilja: (i) v preostanku obdobja šestega okoljskega akcijskega programa (do leta 2012) pripraviti okvir za ukrepe Skupnosti za obravnavanje ustreznih okoljskih izzivov in prednostnih nalog, ter (ii) zagotoviti, da v preostanku obdobja šestega okoljskega akcijskega programa pobude na podlagi okvira za ukrepe Skupnosti čim bolj uspešno in učinkovito obravnavajo okoljske izzive, v skladu s politiko in strategijami EU, kot sta prenovljena strategija za trajnostni razvoj in politika Komisije za boljšo pravno ureditev.

Presoja vpliva ocenjuje tri glavna gibala politike za vmesni pregled šestega okoljskega akcijskega programa. Prvič, sedanje stanje okolja. Drugič, politične razmere, v katerih se razvija okoljska politika EU. Tretjič, opredelitev resnejših težav po ocenjenem dosedanjem napredku.

Ocena sedanjega stanja okolja kaže, da se globalne emisije toplogrednih plinov povečujejo in da vremenske razmere, povezane s podnebnimi spremembami, bistveno vplivajo na gospodarstvo. Biotska raznovrstnost se zastrašujoče hitro manjša. Onesnaženje zraka vsako leto ogroža zdravje sto tisočih Evropejcev. Degradacija tal v EU se povečuje ter negativno vpliva na zdravje ljudi, ekosisteme in podnebne spremembe, ter tudi na gospodarski potencial in kakovost življenja. Sedanji vzorci proizvodnje in porabe v EU so na splošno netrajnostni. Naravni viri se izkoriščajo hitreje, kot se obnavljajo. EU ne bo zlahka dosegla cilja odpravljanja negativnih vplivov na gospodarsko rast, ki izhajajo iz rabe virov, če se bodo nadaljevali sedanji vzorci rabe virov, se bosta okolje in netrajnostno izkoriščanje naravnih virov še naprej slabšalo z enako hitrostjo.

Politično ozadje okvira za ukrepe Skupnosti na področju okolja je med drugim določeno s strategijo EU za trajnostni razvoj, lizbonsko strategijo in politiko Komisije za boljšo pravno ureditev. Šesti okoljski akcijski program je podlaga za okoljsko razsežnost strategije EU za trajnostni razvoj, pri čemer lizbonska strategija bistveno prispeva k doseganju splošnega cilja trajnostnega razvoja, ki je osredotočen zlasti na dejavnosti in ukrepe, namenjene povečanju konkurenčnosti in gospodarski rasti ter spodbujanju ustvarjanja delovnih mest. Strategija trajnostnega razvoja EU navaja, da morajo biti „predlagani in sprejeti ukrepi v korist okolja [...] skladni s cilji gospodarskih in socialnih razsežnosti trajnostnega razvoja in obratno“. Leta 2005 je Komisija predložila sporočilo „Bolje oblikovani predpisi za rast in delovna mesta v Evropski uniji“, ki temelji na pobudi Komisije iz leta 2002 za bolje oblikovane predpise, ki „krepi način, na kateri bolje oblikovani predpisi prispevajo k doseganju rasti in delovnih mest, medtem ko še naprej upošteva socialne in okoljske cilje ter koristi za državljane in nacionalne uprave v smislu boljšega upravljanja“.

Evropski parlament in Svet sta 18. decembra 2006 sprejela sedmi okvirni program Evropske skupnosti za raziskave, tehnološki razvoj in predstavitvene dejavnosti za obdobje 2007–2013. Sedmi okvirni program bo zagotovil koristne raziskave, ki bodo podprle šesti okoljski akcijski program na področju okolja, vključno s podnebnimi spremembami, trajnostnim upravljanjem naravnih virov in virov, ki jih je ustvaril človek, biotsko raznovrstnostjo in okoljskimi tehnologijami.

Čeprav so od sprejetja minila štiri leta, je še prezgodaj, da bi predvideli bistvene rezultate ukrepov, sprejetih na podlagi šestega okoljskega akcijskega programa. Presoja vpliva kaže na tri glavne posebne težave, ki bi lahko ovirale uspešen in učinkovit napredek pri doseganju ciljev šestega okoljskega akcijskega programa v prihodnjem obdobju:

- slabo vključevanje politik;

- sedanje pomanjkljivo izvajanje in

- nezadostno mednarodno sodelovanje.

Presoja vpliva opredeljuje tri možnosti za vmesni pregled šestega okoljskega akcijskega programa:

- običajni scenarij. V skladu s tem bi Komisija do leta 2012 ohranila šesti okoljski akcijski program kot okvir za oblikovanje okoljske politike. Pri tej možnosti ne bi bili potrebni zakonodajni ukrepi za spremembo. Komisija bi v preostanku obdobja šestega okoljskega akcijskega programa predložila pobude za nadaljnje izvajanje šestega okoljskega akcijskega programa. Te pobude bi na primer vključevale ukrepe za zagotovitev izvajanja sedmih tematskih strategij, izpolnjevanja mednarodnih obveznosti iz Kjotskega protokola, izvajanja sporočila Komisije o biotski raznovrstnosti, pregleda zakonodajnega okvira o industrijskih emisijah, izvajanja Uredbe REACH (kemikalije) ter pregleda Direktive o celovitem preprečevanju in nadzorovanju onesnaževanja (IPPC);

- možnost, pri kateri bi se šesti okoljski akcijski program ohranil kot okvir za prihodnje oblikovanje okoljske politike EU, vendar s posebnim poudarkom na nekaterih vidikih za zagotovitev, „da se za okoljske cilje, ki se morajo osredotočiti na okoljske rezultate, ki naj bi bili doseženi, uporabijo najbolj učinkovita in ustrezna sredstva“, določena v členu 2(3) šestega okoljskega akcijskega programa. V skladu s to možnostjo se bo šesti okoljski akcijski program v sedanji obliki še naprej izvajal, vendar s posebnim poudarkom na okrepljenem mednarodnem sodelovanju, boljšem vključevanju politik, spodbujanju načel boljše pravne ureditve pri oblikovanju nove zakonodaje in spreminjanju veljavne zakonodaje ter boljšem izvajanju in obveščanju ter

- scenarij, v skladu s katerim bi se razvil nov okvir za ukrepe Skupnosti. Ta novi akcijski program Skupnosti bi zagotovil nov okvir za ukrepe Skupnosti za sprejemanje okoljskih izzivov, ki se razlikujejo od sedanjih izzivov šestega okoljskega akcijskega programa za obdobje do leta 2012. Prihodnje pobude na področju okoljske politike EU bodo temeljile na tem novem okviru za ukrepe Skupnosti.

Komisija daje prednost drugi možnosti, ker zagotavlja uspešnost, učinkovitost in doslednost.

Spremljanje in vrednotenje sta bistveni orodji za merjenje uspešnosti izvajanja šestega okoljskega akcijskega programa. Komisija bo v končni oceni s stalnim in ciljno usmerjenim spremljanjem ter presojo kazalnikov in vrednotenj natančneje poročala o izvajanju šestega okoljskega akcijskega programa ob njegovem zaključku leta 2012.